b'\n_START_ARTICLE_\nGalvos deformavimas\n_START_PARAGRAPH_\nGalvos deformavimas (angl. artificial cranial deformation, head flattening, head binding)\xc2\xa0\xe2\x80\x93 k\xc5\xabno modifikavimo variantas, kai d\xc4\x97l kult\xc5\xabrini\xc5\xb3 sumetim\xc5\xb3 \xc5\xbemogaus galva specialiai deformuojama siekiant suteikti tam tikr\xc4\x85 pageidaujam\xc4\x85 form\xc4\x85. Augan\xc4\x8dio vaiko (paprastai k\xc5\xabdikio, kol kaukol\xc4\x97s kaulai ir kremzl\xc4\x97s mink\xc5\xa1\xc4\x8diausi) galv\xc4\x85 tam tikru b\xc5\xabdu suver\xc5\xbeia, kad pasikeist\xc5\xb3 kaukol\xc4\x97s ir kartu visos galvos forma. Da\xc5\xbeniausi keitimo variantai\xc2\xa0\xe2\x80\x93 galvos plok\xc5\xa1tinimas, paauk\xc5\xa1tinimas, k\xc5\xabgi\xc5\xa1kas suformavimas. Tipi\xc5\xa1k\xc4\x85 galvos modifikavimo proced\xc5\xabr\xc4\x85 prad\xc4\x97davo m\xc4\x97nesio am\xc5\xbeiaus k\xc5\xabdikiui, ji trukdavo apie pus\xc4\x99 met\xc5\xb3.\n_START_SECTION_\nIstorija\n_START_PARAGRAPH_\nTy\xc4\x8dinis galvos formos keitimas, pagr\xc4\xafstas ry\xc5\xa1kiu kaukol\xc4\x97s deformavimu, anks\xc4\x8diau buvo gana paplit\xc4\x99s \xc4\xafvairiose kult\xc5\xabrose, egzistavusiose skirtinguose kra\xc5\xa1tuose skirtingu metu. Galima manyti, kad \xc5\xa1ios praktikos ne syk\xc4\xaf buvo i\xc5\xa1rastos savaranki\xc5\xa1kai._NEWLINE_Seniausieji \xc5\xbeinomi galv\xc5\xb3 deformavimo pavyzd\xc5\xbeiai aptikti dar gilioje senov\xc4\x97je, apie 45 t\xc5\xabkst. m. pr. m. e. (neandertalie\xc4\x8di\xc5\xb3 kaukol\xc4\x97s) ir 12 t\xc5\xabkst. met\xc5\xb3 pr.m.e. (protoneolitini\xc5\xb3 Homo sapiens, \xc5\xa0anidaro urvas, Irakas). Praktika egzistavo ir Pietvakari\xc5\xb3 Azijos neolito kult\xc5\xabrose._NEWLINE_Ankstyviausias literat\xc5\xabrinis \xc5\xa1altinis apie deformuotas kaukoles yra 400\xc2\xa0m. pr. m. e. Tai Hipokrato veikalas, kuriame apra\xc5\xa1yti makrocefalai arba ilgagalviai, taip pavadinti d\xc4\x97l j\xc5\xb3 naudoto kaukoli\xc5\xb3 modifikavimo._NEWLINE_\xc5\xbdinoma, kad Senajame pasaulyje galvas deformuodavo dalis hun\xc5\xb3 ir alan\xc5\xb3V\xc4\x97lyvosios antikos laikais (300\xe2\x80\x93600\xc2\xa0m. e. m.). Ryt\xc5\xb3 german\xc5\xb3 tautos (gepidai, ostgotai, herulai, rugijai ir burgundai), valdyti hun\xc5\xb3, per\xc4\x97m\xc4\x97 \xc5\xa1\xc4\xaf \xc4\xafprot\xc4\xaf. Vakar\xc5\xb3 german\xc5\xb3 tautose galv\xc5\xb3 deformavimas buvo retai aptinkamas._NEWLINE_Amerikoje galvos deformavim\xc4\x85 praktikavo majai, inkai, kai kurios \xc5\xa0iaur\xc4\x97s Amerikos ind\xc4\x97n\xc5\xb3 gentys._NEWLINE_\xc5\xbdinomiausios tai dariusios gentys buvo \xc4\x8dinukai \xc5\xa1iaur\xc4\x97s vakaruose ir \xc4\x8doktavai pietry\xc4\x8diuose. Ind\xc4\x97n\xc5\xb3 gen\xc4\x8di\xc5\xb3 grup\xc4\x97, vadinta plok\xc5\xa1\xc4\x8diagalviais (angl. Flatheads), nenaudojo galv\xc5\xb3 deformavimo, juos taip pavadino kitos sali\xc5\xa1\xc5\xb3 gentys, kurios deformuodavo savo kaukoles._NEWLINE_Kai kurios gentys, \xc4\xafskaitant \xc4\x8doktavus,, \xc4\x8dehalius (angl. Chehalis) ir nuksekai (angl. Nooksacks), plok\xc5\xa1tindavo k\xc5\xabdiki\xc5\xb3 galvas priri\xc5\xa1dami jas prie k\xc5\xabdiki\xc5\xb3 ne\xc5\xa1iojimo lent\xc5\xb3 (angl. cradleboard)._NEWLINE_Galvas deformuodavo ir Bahamuose gyven\xc4\x99 lukajanai, kai kurie Australijos aborigenai._NEWLINE_Frydrichas Racelis (Friedrich Ratzel) veikale \xe2\x80\x9eThe History of Mankind\xe2\x80\x9c 1896\xc2\xa0m. ra\xc5\xa1\xc4\x97, kad atskiri galvos deformacijos, plok\xc5\xa1tinant pakau\xc5\xa1\xc4\xaf ir ilginant link vir\xc5\xa1ugalvio, atvejai buvo aptikti Taityje, Samoa, Havajuose ir Paumotu salyne. Da\xc5\xbeniausiai b\xc5\xabdavo aptinkamos Malakulos saloje Nauj\xc5\xb3j\xc5\xb3 Hebrid\xc5\xb3 salyne (dabar\xc2\xa0\xe2\x80\x93 Vanuatu), \xc5\xa1ioje saloje galvos buvo deformuojamos itin plok\xc5\xa1\xc4\x8diai._NEWLINE_Tul\xc5\xabzos regione (Pranc\xc5\xabzija) tokias deformacijas savaranki\xc5\xa1kai darydavosi iki XX a. prad\xc5\xbeios.'